Bānīša svētku ietvaros aizvadītajā sestdienā, 6.septembrī notika tradicionālais tautas skrējiens „Apkārt Stāmerienas ezeram”. Sacensībās piedalījās rekordliels dalībnieku skaits - 102 skrējēji. Par skrējiena absolūtajiem uzvarētājiem 6,8 kilometru distancē kļuva Renārs Vasiļjevs (Jēkabpils) un Sintija Birzniece (Stāmeriena).

Vispārējā svētku noskaņā un kņadā pirmie uz starta līnijas jeb bānīša sliedēm stājās jaunākie sacensību dalībnieki (2015.g.dz. un jaunāki) - 17 zēni un 15 meitenes, lai spēkiem mērotos 1 kilometra distancē. Pārliecinoši pirmais finiša līniju šķērsoja Kristers Mīlenbergs, otrajā vietā ierindojās Rodrigo Kākars (abi Gulbene), bet trešajā pozīcijā Toms Sārtaputns (Balvi). Meitenēm visātrākā izrādījās stāmerieniete Gerda Damroze, otro labāko rezultātu uzrādīja Agate Širaka (Vecpiebalga), bet trešo vietu izcīnīja Lote Oša (Stāmeriena).

Sacensību turpinājumā starts tika dots skrējienam “Apkārt Stāmerienas ezeram”. Gan par absolūto, gan par V grupas uzvarētāju kļuva Renārs Vasiļjevs (Jēkabpils). Otro labāko rezultātu V grupā uzrādīja Vladislavs Ņedaivodins (Rīga), bet trešajā vietā Edijs Dāvis Rečs (Tirza/Rīga). S grupā dāmām pirmajā vietā Laura Evelīna Gusāre (Gulbene), otrajā vietā Zane Folkmane (Stāmeriena), bet trešā Elīna Zelča (Gulbene).

Dāmām visātrāk finiša līniju sasniedza S J grupas dalībniece Sintija Birzniece (Stāmeriena). Aiz viņas otrajā pozīcijā Lelde Gredzena (Burtnieki), bet trešajā vietā SJ grupā Agate Sīmane (Beļava). Jauniešiem VJ grupā par uzvarētāju kļuva Niks Markovs no Gulbenes, otrajā vietā Alekss Berķis (Stāmeriena), bet trešais Rihards Kokorevičs (Baltinava).

S 14 grupas meiteņu konkurencē triumfēja Kate Birzniece (Stāmeriena), otrā – Gabriela Vanaga, bet trešā Zane Salmiņa (Gulbene). Zēniem V 14 grupā ātrakais solis lejasciemietim Patrikam Kupcim, otrajā vietā Markuss Lībers, bet trešais Ēriks Smagars (abi Gulbene).

S 30+ grupā sievietēm pirmā finiša līniju sasniedza Dace Rozīte - Novicka (Rīga), otrajā vietā Kristīne Smagare, bet trešā Laila Lībere (abas Gulbene). Vīriešiem V30+ grupā ātrākais solis bija Salvim Andersonam no Kalnienas, otrajā vietā Āris Karasevs (Alūksne), trešais – Ingus Zaharāns (Balvi).

Kungiem V 40+ grupā pirmajā vietā Salvis Žīgurs (Kalniena), otrajā vietā Roberts Ančupāns, bet trešais finišu sasniedza Guntis Peļņa (abi Rēzekne). S45+ grupā sievietēm labāko rezultātu uzrādīja Edīte Lazdiņa (Pilskalns), otrā – Ilze Boldāne, bet trešā Sandra Volodina (abas Gulbene). V 55+ grupā pārliecinoši uzvarēja gulbenietis Antis Zunda, otrajā pozīcijā Inārs Supe (Balvi), bet trešo vietu ieguva Andris Dudels (Daugavpils).

Tradicionāli tika sveikta jaunākā dalībniece – Kendra Mezīte, kā arī vecākais dalībnieks – Jānis Ančs (abi no Gulbenes).